እቲ መገዲ ኣየር ነዚ ሕቶ ኣብ ዝሃቦ መልሲ "እታ ህጻን ዘይኮነትስ ካልእ ቆልዓ 3 ዓመት ሓፍታ ነይራ፤ ንሳ መሸፈኒ ኣፍን ኣፍንጫን ግበሪ ክትበሃል ከላ ስለዝኣበየት ኢና ነቲ በረራ ዝሰረዝናዮ" ክብል የረድእ። ወለዲ እታ ህጻንን ካልኦት ተጓዓዝትን ግን "መገዲ ኣየር ዌስትጄት ከምዝበሎ ኣይኮነን፤ እታ ቆልዓ 3 ዓመት መሸፈኒ ገይራ ነይራ'ያ" ዝብል ቃል ሂቦም ኣለዉ። እቲ ክስተት ኣብ ዘጋጠመሉ እዋን ብሞባይል ስልኪ ዝተቐድሐ (ዝተቐረጸ) ቪድዮ ድማ እታ ቆልዓ 3 ዓመት መሸፈኒ ኣፍን ኣፍንጫን ገይራ ምንባራ የርኢ። ፖሊስ ብወገኑ ኣብቲ ቦታ ኣብ ዝበጽሓሉ እዋን እታ ቖልዓ ነቲ መሸፈኒ ገይራ ከምዝረኸባ ገሊጹ'ሎ። እቲ በረራ ካብ ከተማ ካልጋሪ ናብ ከተማ ቶሮንቶ እዩ ነይሩ። ኮይኑ ግን እታ ነፋሪት ካብ መበገሲኣ ከይተልዓለት ተጓዓዝቲ ክወርዱ'ዩ ተገይሩ። ኣቦ እተን ቆልዑ ዝኾነ ኮድሃሪ "እታ ነፋሪት ክትለዓል ኣብ ዝተዳለወትሉ እዋን ጓል 3 ዓመት ጓለይ ቁርሲ ትበለዕ ነይራ። ሓንቲ ኣተኣናጋዲት [ሆስተስ] መጺኣ መሸፈኒ ክትገብር ሓቲታታ" ክብል ተዛሪቡ። ብድሕሪኡ ጓል ሰለስተ ዓመት ጓሎም መሸፈኒ ከምዝገበረት ብምግላጽ "እታ ንኡሽተይ ግን ኣብያ። መሸፈኒ ምስገበርናላ'ውን ኣምሊሳ" ኢሉ። መገዲ ኣየር ዌስትጄት "ትዕግስቲ የብሉን" ብምባል ድማ እታ ንኡሽተይ ጓሉ መሸፈኒ ኣፍን ኣፍንጫን ብዘይምግባራ በረራ ከምዝተሰረዘ ኣረዲኡ። ካብታ ነፋሪት ንኽወርዱ ኣብ ዝተሓተቱሉ እዋን'ውን ምፍርራሕ ዝተሓወሶ ምንባሩ ንቢቢሲ ገሊጹ። ብዛዕባ ኮሮናቫይረስ ክትፈልጥዎ ዝግባእ ሓበሬታታት ኮሮናቫይረስ፡ ኣብ ቀረባ ግዜ መድሃኒት ይርከብ'ዶ ይኸውን?
